《铜瓶歌为赵广文生日》
宋代·萧立之

平生爱此双瓶古，千里携持走尘土。滑如女肤色马肝，间著花枝相媚妩。

鄞江博士诸王孙，无毡坐客今三年。群仙招手唤归去，紫薇怨杀春风前。

华堂此日春风酒，顾我羁穷无一有。发囊得此双铜瓶，啄诗包裹为君寿。

瓶之体兮正而不阿，瓶之质兮朴而无华。虚中不足称储粟，汲冷涧水供煎茶。

此君清苦于君似，拟人以伦正如此。相看一笑姑置之，金石结交从此始。

作者简介：萧立之（一二○三～？）（生年据本集卷下《壬午元日试笔……》“年似渭滨人样子”、“记前壬午甫能冠”推定），原名立等，字斯立，号冰崖，宁都（今属江西）人。理宗淳祐十年（一二五○）进士。历知南城县，南昌推官，通判辰州。宋亡归隐。有《冰崖诗集》二十六卷，已佚。明弘治十八年九世孙敏辑刊《冰崖公诗拾遗》三卷。事见本集末附萧敏《识后》，明嘉靖《赣州府志》卷九有传。　萧立之诗，以《四部丛刊》影印明弘治十八年刻本为底本。新辑集外诗附于卷末。